## Naredba o homologaciji motocikala u pogledu emisije buke

### NN 95/1998 (14.7.1998.), Naredba o homologaciji motocikala u pogledu emisije buke

# DRŽAVNI ZAVOD ZA NORMIZACIJU I MJERITELJSTVO

Temeljem članka 13 stavak 2., članka 17 stavak 2. i članka 23 stavak
4. Zakona o normizaciji ("Narodne novine", broj 55/96) ravnatelj Državnog
zavoda za normizaciju i mjeriteljstvo donosi

## **NAREDBU**

### **O HOMOLOGACIJI MOTOCIKALA U POGLEDU EMISIJE BUKE**

I. OPĆE

1. Vozila kategorije L3 moraju biti homologirana sukladno ovoj naredbi.

II. PODRUČJE PRIMJENE

2. Ova naredba odnosi se na buku koju emitiraju motocikli s dva kotača
osim onih čija najveća projektirana brzina nije veća od 50 km/h.

III. ZAHTJEVI

3. *Opći zahtjevi*

3.1. Motocikl, njegov motor i njegov sustav za smanjenje buke moraju
biti tako projektirani, izrađeni i sastavljeni da omogućavaju motociklu
kod uobičajene uporabe, unatoč vibracijama kojima može biti izložen, da
udovolji odredbama ove naredbe.

3.2. Sustav za smanjenje buke mora biti tako projektiran, izrađen i
sastavljen, da bude otporan na koroziju kojoj može biti izložen.

3.3. Na lako dostupnom mjestu na motociklu, ali ne nužno odmah vidljivom,
moraju biti ove informacije:

(a) naziv proizvođača

(b) vrijednost u dB(A) snimljena za vrijeme ispitivanja u mirovanju
prema zahtjevima točke 4.1.1.

(c) brzina vrtnje motora kod 3/4 S1,
ako S ne prelazi 5000 min-1
ili kod 1/2 S, ako S prelazi 5000 min-1

(d) broj impulsa paljenja na dva okretaja motora za svaki cilindar.

4. *Zahtjevi koji se odnose na razine buke*

4.1. Mjerne metode

4.1.1. Buka koju proizvodi tip motocikla koji podliježe homologaciji
mora se mjeriti dvjema metodama opisanim u dodatku 3 Pravilnika ECE R 41.02
za motocikle u kretanju i za motocikle u mirovanju2.

4.1.2. Dvije izmjerene vrijednosti u skladu sa zahtjevima točke 4.1.1.
moraju se unijeti u izvještaj o ispitivanju i na obrazac prema uzorku iz
dodatka 1 Pravilniku ECE R 41.02.

4.1.3. Izmjerena razina buke metodom opisanom u točki 3.1. dodatka 3
Pravilniku ECE R 41.02 za motocikl u kretanju ne smije prelaziti ove granične
vrijednosti propisane (za nove motocikle i nove sustave za smanjenje buke)
za kategoriju kojoj motocikl pripada:

|  |
| --- |
| Kategorija                   Obujam cilindara          Razina buke            motocikla                     motora (cc)                     dB(A) |
| Prva kategorija             cc < 80 cm3                     75       Druga kategorija   80 cm3 < cc < 175 cm3           77       Treća kategorija            cc > 175 cm3                  80 |

5. *Dodatni zahtjevi koji se odnose na sustave za smanjenje buke ili
sastavnice napunjene vlaknastim gradivom*

5.1. Ako je motocikl opremljen uređajem projektiranim za smanjenje buke
ispuha (zvučnim prigušivačem), primjenjuju se zahtjevi iz dodatka 5 Pravilniku
ECE R 41.02. Ako je usis motora opremljen zračnim filtrom i/ili usisnim
apsorberom buke koji je(su) neophodan(i) da osigura(ju) zadovoljenje zahtjeva
za dopuštenu razinu buke, taj filtar i/ili apsorber smatraju se dijelom
zvučnog prigušivača te se zahtjevi iz dodatka 5 Pravilniku ECE R 41.02
primjenjuju i na njih.

5.2. Crtež ispušnog sustava prilaže se potvrdi prema prilogu 1 Pravilniku
ECE R 41.02.

5.3. Prigušivač mora imati jasno vidljivu i neizbrisivu oznaku proizvođača
i tipa.

IV. ISPITIVANJE VOZILA

6. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 41 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 1. travnja 1994.3,
koji je dodatak Ženevskom sporazumu iz 1958. o prihvaćanju jednakih uvjeta
za homologaciju i uzajamno priznavanje homologacije opreme i dijelova motornih
vozila (u daljnjem tekstu: Pravilnik ECE R 41.02).

7. Pravilnik ECE R 41.02 u izvorniku dostupan je u Normoteci Državnog
zavoda za normizaciu i mjeriteljstvo.

V. HOMOLOGACIJA VOZILA

8. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 41.02.

VI. PROVJERA SUKLADNOSTI

9. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine", broj 82/96, 107/96, 79/97, 132/97 i 58/98).

VII. PRIMJENA

10. Ova naredba stupa na snagu osmog dana nakon objave u "Narodnim novinama",
a primjenjivat će se:

- za nova vozila koja se prvi put registriraju u Republici Hrvatskoj
od dana stupanja na snagu ove naredbe

- od 1. travnja 2000. godine za sva vozila koja se prvi put registriraju
u Republici Hrvatskoj.

Klasa: 011-02/98-02/9
Urbroj: 558-04/7-98-1
Zagreb, 15. svibnja 1998.

\_\_\_\_\_\_\_
1 S je brzina vrtnje motora (min-1)
kod koje motor postiže najveću snagu

2 Ispitivanje motocikla u mirovanju
provodi se kako bi se dobila referencijska vrijednost za provjeru motocikla
u uporabi

3 ECE dokumenti u kojima je objavljen
tekst pravilnika: E/ECE/324 - E/ECE/TRANS/505Rev.1/Ad.40/Rev.1 (Preradba
1, stupila na snagu 1. travnja 1994.)

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

Naredba, NN 95/1998-1320